dwar l-applikazzjoni tad-Direttiva 96/7/KE dwar l-istazzjonar ta' ħaddiema

Kumitat għall-Impjiegi u l-Affarijiet Soċjali

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra d-Direttiva 96/71/KE tal-Parlament Ewropew u tal-Kunsill tas-16 ta' Diċembru 1996 dwar l-impjieg ta' ħaddiema fil-qafas ta' prestazzjoni ta' servizzi

ĠU L 18, 21.1.1997, p.

1. (id-Direttiva dwar l-Istazzjonar ta' Ħaddiema),

– wara li kkusidra l-komunikazzjoni tal-Kummissjoni dwar l-implimentazzjoni tad-Direttiva 96/71/KE fl-Istati Membri ( COM(2003)0458 ),

– wara li kkunsidra l-komunikazzjoni tal-Kummissjoni bit-titolu "Linji gwida dwar l-issekondar ta' ħaddiema li jseħħ fil-qafas ta' forniment ta' servizzi" ( COM(2006)0159 ),

– wara li kkunsidra r-rapport tas-servizzi tal-Kummissjoni dwar l-implimentazzjoni tad-Direttiva 96/71/KE dwar l-istazzjonar ta' ħaddiema fil-kuntest ta' prestazzjoni ta' servizzi ( SEC(2006)0439 ) (Rapport tas-servizzi tal-Kummissjoni),

– wara li kkunsidra r-riżoluzzjoni tiegħu tal-15 ta' Jannar 2004 dwar l-implimentazzjoni tad-Direttiva 96/71/KE fl-Istati Membri

ĠU C 92 E, 16.4.2004, p.

– wara li kkunsidra l-Artikoli 27 u 34 tal-Karta tad-Drittijiet Fundamentali ta' l-Unjoni Ewropea,

– wara li kkunsidra l-Konvenzjoni C143 dwar il-Ħaddiema Migranti (Dispożizzjonijiet Supplimentari) ta' l-Organizzazzjoni Dinjija għax-Xogħol,

– wara li kkunsidra d-Deċiżjoni Qafas tal-Kunsill 2005/214/JHA ta' l-24 ta' Frar 2005 dwar l-applikazzjoni tal-prinċipju ta' rikonoxximent reċiproku ta' pieni finanzjarji

ĠU L 76, 22.3.2005, p.

– wara li kkunsidra s-sentenzi tal-Qorti tal-Ġustizzja tal-Komunitajiet Ewropej tad-9 ta' Awissu 1994 fil-Kawża C-43/93, Vander Elst

[1994] Ġabra tal-Ġurisprudenza I-3803. , tat-23 ta' Novembru 1999 fil-Kawżi Magħquda C-369/96 u 376/96, Arblade

[1999] Ġabra tal-Ġurisprudenza I-8453. , tal-25 ta' Otturbru fil-Kawżi Magħquda C-49/98, C-50/98, C-52/98, C-54/98, C-68/98 u C-71/98, Finalarte

[2001] Ġabra tal-Ġurisprudenza I-7831. , tas-7 ta' Frar 2002 fil-Kawża C-279/00, Kummissjoni vs Italja

[2002] Ġabra tal-Ġurisprudenza I-1425. , tat-12 ta' Ottubru 2004 fil-Kawża C-60/03, Wolff & Müller GmbH

[2004] Ġabra tal-Ġurisprudenza I-9553. , tal-21 ta' Ottubru 2004 fil-Kawża C-445/03, Kummissjoni vs Lussemburgu

[2004] Ġabra tal-Ġurisprudenza I-10191. , u tad-19 ta' Jannar 2006 fil-Kawża C-244/04, Kummissjoni vs Ġermanja

[2006] Ġabra tal-Ġurisprudenza I-885. ,

– wara li kkunsidra d-Direttiva tal-Kunsill 91/533/KE dwar l-obbligazzjoni ta' min iħaddem li jgħarraf lill-ħaddiema bil-kondizzjonijiet applikabbli għall-kuntratt jew għar-relazzjoni ta' l-impjieg

ĠU L 288, 18.10.1991, p.

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjoni tal-Kumitat għas-Suq Intern u l-Protezzjoni tal-Konsumatur ( A6‐0308/2006 ),

A. billi d-Direttiva dwar l-Istazzjonar ta' Ħaddiema għandha żewġ objettivi importanti, li huma l-garanzija tal-moviment ħieles ta' persuni u servizzi waqt li jiġi żgurat li impjegati stazzjonati huma garantiti li jiġu suġġetti għat-termini u l-kundizzjonijiet relatati ma' rati minimi ta' pagi, kundizzjonijiet tax-xogħol u ta' saħħa u sikurezza ta' l-Istat Membru ospitanti, skond l-Artikolu 3 tad-Direttiva dwar l-Istazzjonar ta' Ħaddiema; billi din hija għodda importanti biex jiġi żgurat trattament ġust,

B. billi l-istandards u l-kundizzjonijiet stabbiliti fl-Artikolu 3 tad-Direttiva dwar l-Istazzjonar ta' Ħaddiema għandhom jitqiesu biss bħala standards minimi; billi l-Artikolu 3(7) tad-Direttiva dwar l-Istazzjonar ta' Ħaddiema jistabbilixxi li l-kundizzjonijiet stipulati fil-paragrafi 1 sa 6 ta' l-Artikolu 3 ma jwaqqfux l-applikazzjoni ta' termini u kundizzjonijiet li huma aktar favorevoli għall-ħaddiema,

C. billi skond l-Artikolu 2(2) tad-Direttiva dwar l-Istazzjonar ta' Ħaddiema, id-definizzjoni ta' x'jikkostitwixxi impjegat taqa' f'idejn il-pajjiż ospitanti; billi r-rapport hawn fuq imsemmi tas-servizzi tal-Kummissjoni jikkonferma li s-sitwazzjoni de facto ta' xogħol fil-pajjiż ospitanti hija l-kriterju deċiżiv f'dan ir-rigward,

D. ifakkar li billi, fil-pożizzjonijiet tiegħu tas-16 ta' Frar 2006, il-Parlament ħassar l-Artikoli 24 u 25 mid-direttiva proposta għas-servizzi fis-suq uniku

E. billi fil-kawża Wolff & Müller , il-Qorti tal-Ġustizzja ddeċidiet li l-miżuri tal-pajjiż ospitanti għall-prevenzjoni ta' kompetizzjoni inġusta, li jiggarantixxu li impjegati stazzjonati jibbenefikaw mill-istandards minimi stipulati fl-Artikolu 3 tad-Direttiva dwar l-Istazzjonar ta' Ħaddiema, huma ġustifikati, u li dan it-tip ta' miżuri mmirati ta' protezzjoni jikkostitwixxu restrizzjoni ġustifikata tal-libertà li jiġu provduti servizzi,

F. billi f 'Wolff & Müller , il-Qorti tal-Ġustizzja ddeċidiet li mhux neċessarjament hemm kontradizzjoni bejn il-libertà li jiġu provduti servizzi u s-sostenn tal-kompetizzjoni ġusta min-naħa u l-garanzija tal-protezzjoni tal-ħaddiem mill-oħra,

G. billi l-prinċipju ta' trattament ugwali fid-Direttiva dwar l-Istazzjonar ta' Ħaddiema għandu effett doppju, min-naħa, it-trattament ugwali ta' intrapriżi fil-kuntest tal-libertà li jiġu provduti servizzi, u, min-naħa l-oħra, skond l-Artikolu 3, it-trattament ugwali ta' impjegati stazzjonati skond it-termini u l-kundizzjonijiet minimi ta' impjieg applikabbli lokalment,

H. billi l-Linji Gwida tal-Kummissjoni jitolbu miżuri li jipprevjenu li l-istandards minimi ta' protezzjoni u d-drittijiet jiġu evitati għad-detriment tal-ħaddiema stazzjonati,

I. billi n-numru żgħir ħafna ta' lmenti li rċeviet il-Kummissjoni relatati ma' l-implimentazzjoni tad-Direttiva dwar l-Istazzjonar ta' Ħaddiema u n-numru limitat ta' proċeduri ta' ksur mibdija mill-Kummissjoni jenfasizzaw il-fatt li n-nies mhumhiex konxji tad-drittijiet mogħtija lilhom mid-direttiva u li għalhekk qed tonqos milli tikseb l-għanijiet tagħha,

J. billi l-partijiet għal ftehim kollettiv dwar pagi jistgħu jkollhom irwol ewlieni fl-implimentazzjoni b'suċċess tad-Direttiva dwar l-Istazzjonar ta' Ħaddiema, u billi l-għoti ta' spinta lill-irwol ta' l-imsieħba soċjali u koperazzjoni akbar bejn il-fruntieri għaldaqstant kieku jirrapreżentaw pass deċisiv biex tinkiseb l-ugwaljanza mixtieqa; billi, madankollu, f'ħafna pajjiżi, il-maġġoranza tal-ħaddiema mhumhiex membri ta' trade unions u ta' spiss huwa dan il-grupp ta' ħaddiema mhux affiljati li jirċievi l-inqas informazzjoni dwar id-drittijiet u l-obbligi tiegħu,

K. billi jkun xieraq għall-imsieħba soċjali f'dawk l-Istati Membri fejn id-direttiva hija implimentata permezz ta' ftehim kollettiv li jiksbu aċċess dirett għal informazzjoni dwar il-kumpaniji li jistazzjonaw sabiex ikunu jistgħu jeżerċitaw is-sorveljanza li fi Stati Membri oħra hija suġġetta għall-awtoritajiet li għandhom aċċess ta' dan it-tip għall-informazzjoni dwar kumpaniji,

L. billi, f'każijiet fejn ftehimiet bilaterali jew trilaterali bejn jew fost Stati Membri, u bejn jew fost il-partijiet ta' ftehim kollettiv, jagħtu rikonoxximent reċiproku lill-istandards ta' sikurezza industrijali u l-kundizzjonijiet tax-xogħol nazzjonali, l-evitar ta' l-istandards nazzjonali ġie impedit b'suċċess, u billi din is-sitwazzjoni tjiebet ukoll grazzi għal koperazzjoni bejn l-uffiċċji ta' koordinazzjoni u l-iskambju ta' informazzjoni bejn it- trade unions ,

M. billi għad hemm bżonn li d-Direttiva dwar l-Istazzjonar ta' Ħaddiema tipprovdi ċertezza legali għall-ħaddiema stazzjonati u n-negozji konċernati, u billi l-Kummissjoni għandha bżonn tieħu pożizzjoni attiva biex tagħmel il-koperazzjoni bejn l-Istati Membri, l-uffiċċji ta' koordinazzjoni u l-ispettorati ta' l-ambjent tagħhom aktar effettiva u effiċjenti, b'mod partikulari biex jikkontrobattu l-kompetizzjoni inġusta u d- dumping soċjali,

N. billi l-Istati Membri ta' l-UE-15 impenjaw ruħhom, fi klawżola preferenzjali fit-Trattat ta' Adeżjoni, biex ma jagħtux trattament favorevoli, fir-rigward ta' moviment ħieles, liċ-ċittadini ta' l-għaxar Stati Membri l-ġodda meta mqabbla maċ-ċittadini ta' pajjiżi terzi; billi dan m'huwiex possibbli sakemm ir-residenza taċ-ċittadini ta' pajjiżi terzi ma tkunx magħrufa mill-awtoritajiet relevanti; billi l-Istati Membri ospitanti ma jistgħux jimponu kundizzjonijiet ulterjuri fuq il-ħaddiema stazzjonati minn pajjiżi terzi jekk ikunu ġew impjegati legalment minn fornitur ta' servizzi stabbilit fi Stat Membru,

Jinnota li l-Kummissjoni, fil-Linji Gwida tagħha, tirrikonoxxi kemm l-objettiv soċjali tad-Direttiva dwar l-Istazzjonar ta' Ħaddiema u kemm ir-responsabilità kompleta tal-pajjiż ospitanti biex iqiegħed dak l-objettiv fil-prattika billi jiggarantixxi l-protezzjoni u d-drittijiet ta' l-impjegati kollha stazzjonati barra b'mod temporanju; iqis li l-Kummissjoni titlob lill-Istati Membri biex jassumu din ir-responsabilità waqt li jiggarantixxu d-drittijiet ta' kumpaniji skond l-Artikolu 49 tat-Trattat KE li jipprovdu servizzi bejn il-fruntieri;

Jindika li d-diffikultajiet imqajma bl-applikazzjoni tad-Direttiva dwar l-Istazzjonar ta' Ħaddiema huma parzjalment relatati mal-fatt li għadha ma ġietx trasposta mill-Istati Membri kollha, u jitlob lill-Kummissjoni biex iżżomm lill-Parlament infurmat dwar il-progress ta' proċedimenti ta' ksur kontra l-Istati Membri li naqsu b'dan il-mod; u jiġbed ukoll l-attenzjoni għad-diffikultajiet biex tiġi implimentata d-Direttiva dwar l-Istazzjonar ta' Ħaddiema bħala riżultat tad-differenzi ta' interpretazzjoni ta' ċertu kunċetti fundamentali, bħal ħaddiem, paga minima u sottokuntratti, tad-diffikultà kemm tal-ħaddiema u kemm tan-negozji żgħar biex jiksbu informazzjoni u tad-diffikultà li tkun kontrollata l-konformità mad-direttiva;

Jinnota li l-Linji Gwida tal-Kummissjoni jimmiraw lejn implimentazzjoni aħjar tad-Direttiva dwar l-Istazzjonar ta' Ħaddiema bl-għan li jitnaqqsu l-ostakoli li jeżistu fl-Istati Membri u li serjament ixekklu l-istazzjonar effettiv ta' ħaddiema; jinnota madankollu li, fl-interpretazzjoni legali tagħha, f'xi każi l-Kummissjoni tmur lil hinn minn dak li ġie stabbilit fil-każistika tal-Qorti tal-Ġustizzja; jinnota li l-Kummissjoni, fil-konklużjonijiet tad-dokument ta' gwida tagħha, tirrikonoxxi l-ħtieġa li l-miżuri ta' spezzjoni jkunu definiti b'mod aktar ċar u li l-aċċess għall-informazzjoni jitjieb; madankollu, jistenna li jiġu adottati r-rimedji xierqa għall-infurzar tad-direttiva;

Jitlob lill-Kummissjoni biex tippreżenta proposta għal direttiva dwar il-kundizzjonijiet meħtieġa għall-ekwipaġġi ta' bastimenti li jipprovdu sevizz regolari għall-ġarr ta' persuni u merkanzija bejn l-Istati Membri;

Jinnota li waħda mid-diffikultajiet prattiċi fundamentali fl-implimentazzjoni b'suċċess tad-Direttiva dwar l-Istazzjonar ta' Ħaddiema hija l-kwistjoni ta' stazzjonament doppju u li hemm bżonn ta' koordinazzjoni aħjar bejn l-Istat Membri u ta' proċeduri ta' notifika mtejba biex jikkontrobattuha;

Jinnota li l-osservazzjoni fil-Linji Gwida tal-Kummissjoni li d-Direttiva dwar l-Istazzjonar ta' Ħaddiema fil-prattika mhix infurzata f'xi Stati Membri, u jitlob lill-Kummissjoni biex tieħu l-miżuri xierqa f'dan ir-rigward;

Relazzjonijiet ta' impjieg u d-definizzjoni ta' "impjegat"

Jappoġġa l-analiżi fil-Linji Gwida tal-Kummissjoni li d-Direttiva dwar l-Istazzjonar ta' Ħaddiema mhix il-kuntest xieraq fejn għandhom jiġu indirizzati preokkupazzjonijiet fir-rigward tas-sitwazzjoni legali ta' dawk li jaħdmu għal rashom; jikkonkludi minn rapporti ibbażati fuq dak li jiġri verament li l-istrateġija ta' min ikun taparsi jaħdem għal rasu ta' spiss tintuża biex jiġu evitati l-istandards minimi ta' l-Artikolu 3(1) tad-Direttiva dwar l-Istazzjonar ta' Ħaddiema;

Jitlob lill-Istati Membri, b'referenza għar-rapport Perulli dwar Xogħol ekonomikament dipendenti/kważi dipendenti (impjieg para-subordinat: aspetti legali, soċjali u ekonomiċi), biex jaġġustaw id-definizzjonijiet tagħhom ta' "impjegat" sabiex tkun tista' ssir distinzjoni ċara bejn l-istatus ta' "imprenditur", li jikkonsisti f'negozji ekonomikament independenti li jaħdmu għal diversi intrapriżi reċiprokament indipendenti, min-naħa, u "impjegat", li jaħdem b'mod li hu dipendenti ekonomikament u dipendenti fuq organizzazzjoni taħt sorveljaneza u għal remunerazzjoni, min-naħa l-oħra;

Jinnota li, f'diversi okkażjonijiet, il-Qorti tal-Ġustizzja fformulat kriterji dettaljati li jippermettu li ssir distinzjoni bejn "ħaddiema" u "persuni li jaħdmu għal rashom"; iqis li, jekk wieħed jikkunsidra l-kompetenza ta' l-Istati Membri biex jiddeterminaw l-istatus fir-rigward tal-liġi dwar l-impjiegi, il-Kummissjoni għandha tiżgura li ssir distinzjoni bi qbil mal-linji gwida stabbiliti mill-Qorti tal-Ġustizzja; jitlob lill-Kummissjoni biex tibda negozjati ma' l-Istati Membri bħala kwistjoni ta' urġenza, bil-għan li jiġu stabbiliti kriterji trasparenti u konsistenti biex jiġi determinat l-istatus ta' "ħaddiema" u "persuni li jaħdmu għal rashom" fir-rigward tal-liġi dwar l-impjiegi;

Jindika li attwalment il-proċess biex jiġi pruvat li xi ħadd li taparsi jaħdem għal rasu huwa fil-fatt impjegat huwa wieħed diffiċli u jieħu t-tul u li l-ħaddiem stazzjonat jista' jkun temm ix-xogħol u mar lura d-dar saż-żmien meta l-evidenza meħtieġa tkun inġabret;

Jitlob li jitħeġġew skambji bejn is-servizzi għall-ispezzjoni ta' l-impjiegi ta' l-Istati Membri sabiex tkun tista' tittella' kampanja konġunta kontra l-istrateġija ta' min taparsi jaħdem għal rasu, b'mod partikulari billi tinqasam l-informazzjoni;

Jinnota li l-każistika eżistenti tirrikonoxxi d-dritt ta' l-Istat Membru ospitanti li jirrikjedi d-dokumenti meħtieġa biex tkun verifikata l-konformità mal-kundizzjonijiet għall-impjieg stabbiliti fid-Direttiva dwar l-Istazzjonar ta' Ħaddiema; hu tal-fehma li dawn it-talbiet għal dokumenti m'għandhomx ikunu limitati biss għal skedi ta' ħin maħdum jew dokumenti li jikkonċernaw il-kundizzjonijiet tas-saħħa u s-sikurezza fuq il-post tax-xogħol, sakemm dawn it-talbiet ikunu propozjonati; jindika li l-Istat Membru li fih normalment topera kumpanija (l-istat li jibgħat) hu meħtieġ li jipprovdi lill-istat ospitanti bil-formola E101, li tipprova li l-ħaddiem stazzjonat hu affiljat mas-sistema ta' sigurtà soċjali ta' l-istat li jibgħat;

Jinnota li jistgħu jinqalgħu differenzi fil-kundizzjonijiet ta' impjieg fl-Istati Membri li għad ma introduċewx dispożizzjonijiet skond l-Artikolu 3(9) tad-Direttiva biex jiġi żgurat li l-ħaddiema stazzjonati temporanjament minn aġenzija jgawdu mill-kundizzjonijiet li japplikaw għall-ħaddiema temporanji fl-Istat Membru fejn jitwettaq ix-xogħol; jitlob lill-Istati Membri konċernati biex jieħdu miżuri biex diskriminazzjoni ta' dan it-tip tispiċċa;

L-iżgurar ta' termini u kundizzjonijiet ta' xogħol skond l-Artikolu 3 tad-Direttiva dwar l-Istazzjonar ta' Ħaddiema

Itenni li d-Direttiva dwar l-Istazzjonar ta' Ħaddiema tistabbilixxi r-regoli minimi essenzjali għall-protezzjoni ta' ħaddiema u impjiegi applikabbli għall-ħaddiema stazzjonati fit-territorju tagħhom u ma timpedix lill-Istati Membri milli jimponu kundizzjonijiet ta' xogħol u impjieg oħra stipulati fi ftehim kollettiv li hu ddikjarat li japplika ġeneralment, u lanqas milli jimponu kundizzjonijiet ta' xogħol u impjieg oħra meta dawn ikunu jikkostitwixxu dispożizzjonijiet ta' politika għall-ordni pubbliku; huwa kontra interpretazzjoni restrittiva tal-kunċett ta' "dispożizzjonijiet għall-ordni pubbliku" mill-Kummissjoni, b'mod partikulari billi jiġu promulgati bħala regolament id-dispożizzjonijiet tal-Konvenzjoni dwar li liġi applikabbli għall-obbligi kuntrattwali tad-19 ta' Ġunju 1980, 80/934/KEE

ĠU L 266, 9.10.1080, p.

Jinnota li f'ħafna Stati Membri, it- trade unions għandhom irwol ta' imsieħba f'negozjati kollettivi, u li,waqt proċedimenti quddiem il-Qorti tal-Ġustizzja

Kawża C-341/05, Laval. , il-Kummissjoni stqarret li l-forma speċifika ta' xi negozjati kollettivi Nordiċi tikkonforma mat-Trattat KE u mad-Direttiva dwar l-Istazzjonar ta' Ħaddiema;

Iqis li fi Stati Membri fejn l-imsieħba soċjali huma (ko)responsabbli biex jiġi żgurat li d-Direttiva dwar l-Istazzjonar ta' Ħaddiema tiġi applikata kif suppost, hemm bżonn li jkun hemm persuna disponibbli biex jaġixxi ta' rappreżentant tal-kumpanija li tistazzjona;

Jinnota li, fin-nuqqas ta' ftehim kollettiv speċjali, għandha tapplika l-leġiżlazzjoni nazzjonali fir-rigward tal-kundizzjonijiet fuq il-post tax-xogħol u ta' l-impjieg, inklużi d-dispożizzjonijiet statutorji dwar pagi minimi;

Jinnota li l-miżuri kollha li jinfurmaw lill-ħaddiema dwar id-drittijiet tagħhom, inkluż il-pagi li huma intitolati għalihom, jikkontribwixxu biex id-Direttiva dwar l-Istazzjonar ta' Ħaddiema tiġi implimentata b'suċċess; iqis li l-informazzjoni u l-kuxjenza dwar id-drittijiet u l-jeddijiet li tagħti d-direttiva jridu jittejbu b'urġenza għall-partijiet kollha konċernati; jistieden lill-Kummissjoni biex tappoġġa attivament dawn il-miżuri; jilqa' għalhekk bi pjaċir l-inizjattiva tal-Kummissjoni li jkun hemm websajt dedikata għall-istazzjonar ta' ħaddiema, li tinkludi links diretti għal-leġiżlazzjoni nazzjonali relevanti; jindika li l-informazzjoni għandha tingħata bil-lingwi xierqa;

Jemmen li l-implimentazzjoni effettiva tad-Direttiva dwar l-Istazzjonar ta' Ħaddiema mhix se tinkiseb permezz ta' burokrazija daqsiex, imma, bil-kontra, permezz ta' iktar informazzjoni u proċeduri sempliċi li jippermettu li n-nies ikunu konxji tad-drittijiet tagħhom; jitlob, għalhekk, lill-Fondazzjoni Ewropea għat-Titjib tal-Kundizzjonijiet ta' Għajxien u Xogħol (EUROFOUND) f'Dublin biex jiġu żviluppati linji gwida dwar l-aħjar prassi fit-tħejjija ta' informazzjoni għall-impjegati u għal min jimpjega;

Jenfasizza l-importanza li l-Istati Membri jżommu d-dritt li jiddeterminaw il-paga minima skond l-Artikolu 3(1) tad-Direttiva dwar l-Istazzjonar ta' Ħaddiema imma jitlob lil dawk l-Istati Membri li jistabbilixxu r-rati ta' pagi minimi permezz ta' ftehim kollettiv biex jiffaċilitaw l-aċċess għall-informazzjoni dwar il-livelli tal-pagi minimi minn intrapriżi li jkollhom l-intenzjoni li jippruvaw jistabbilixxu ruħhom fi Stat Membru ieħor;

Jiddeplora n-nuqqas ta' koperazzjoni bejn id-diversi awtoritajiet, kemm fil-livell Ewropew u kemm f'dak nazzjonali, ma' l-imsieħba soċjali settorjali li għandhom irwol importanti ħafna u jistenna li l-Kummissjoni tistimula l-koperazzjoni bejn l-uffiċċji ta' koordinazzjoni nazzjonali u l-imsieħba soċjali settorjali konċernati; iqis li fil-livell Ewropew hemm bżonn urġenti ta' koperazzjoni bejn id-dipartimenti tal-Kummissjoni, inklużi l-grupp ta' esperti u l-imsieħba soċjali settorjali, dwar il-kwistjoni ta' kontenut;

Jitlob miżuri effettivi biex jitħarsu l-ħaddiema li jirrapurtaw ksur tad-drittijiet fuq il-post tax-xogħol tagħhom;

Jinnota li l-parteċipazzjoni fil-fondi għall-pagi waqt il-vaganzi skond ftehim kollettiv ġenerali tikkostitwixxi protezzjoni ulterjuri għall-ħaddiema stazzjonati f'xi Stati Membri u li l-ħlas dirett għall-ħaddiema huwa proporzjonat bi qbil mas-sentenza tal-Qorti tal-Ġustizzja f' Finalarte : fi kliem ieħor, intrapriżi li jistazzjonaw jistgħu jiġu rikjesti jħallsu l-kontribuzzjonijiet għall-fondi għall-pagi waqt il-vaganzi, li jridu jinfetħu għall-ħaddiema stazzjonati wkoll; iqis li hemm bżonn, sabiex ikun garantit trattament ugwali għall-intrapriżi fil-pajjiż ospitanti u għall-intrapriżi li jistazzjonaw, li l-intrapriżi kollha għandhom ikollhom l-obbligu ugwali li jħallsu l-kontribuzzjonijiet għall-fondi għall-pagi waqt il-vaganzi fl-Istati Membri fejn dan japplika;

Jinnota l-iżvilupp ta' għodda għall-informazzjoni bi spjegazzjonijiet tal-kundizzjonijiet li japplikaw għall-ħaddiema stazzjonati mill-imsieħba soċjali f'ċertu setturi; jitlob lill-Istati Membri biex jippromwovu l-ġbir ta' informazzjoni ta' dan it-tip f'oqsma oħra ta' attività ekonomika bħala tentattiv biex jiġi faċilitat l-aċċess għal din l-informazzjoni vitali kemm mill-ħaddiema u kemm mill-impjegati u biex tittejjeb il-konformità mad-Direttiva dwar l-Istazzjonar ta' Ħaddiema;

Jenfasizza l-fatt li, bħalissa esperti qed ifasslu skedi informattivi għal kull pajjiż li se jagħnu l-kontenut tal-Linji Gwida tal-Kummissjoni; jirrakkomanda li l-Linji Gwida tal-Kummissjoni iqisu kompletament il-kontribuzzjonijiet ta' dan it-tip biex jintgħeleb in-nuqqas ta' informazzjoni;

Jinnota li l-awtoritajiet pubbliċi għandhom responsabilità ċara u jridu jagħmlu kontribut sinifikanti biex tinqata' l-kompetizzjoni inġusta billi jagħtu kuntratti lil dawk id-ditti biss li jikkonformaw mad-dispożizzjonijiet applikabbli fil-pajjiż ospitanti fir-rigward ta' l-Artikolu 3 tad-Direttiva dwar l-Istazzjonar ta' Ħaddiema; f'dan ir-rigward, jirreferi għall-Artikolu 55 tad-Direttiva dwar l-Akkwist Pubbliku

Direttiva 2004/18/KE tal-Parlament Ewropew u tal-Kunsill tal-31ta' Marzu 2004 dwar koordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi (ĠU L 134, 30.4.2004, p.

114). , skond liema l-entitajiet kontraenti jistgħu jitolbu dettalji relatati mal-protezzjoni ta' l-impjieg u l-kundizzjonijiet tax-xogħol jekk l-offerti jidhru li jkunu baxxi aktar min-normal fir-rigward ta' merkanzija, ħidma jew servizzi;

Iqis li l-kumpaniji li jistazzjonaw lill-ħaddiema u l-klijenti ta' dawk il-kumpaniji għandhom jitqiesu bħala responsabbli b'mod konġunt għall-kundizzjonijiet ta' għajxien tal-ħaddiema stazzjonati fil-pajjiż ospitanti, biex jiżguraw li huma kundizzjonijiet deċenti;

Jirreferi għall-kawża Wolff & Müller , li fiha l-Qorti tal-Ġustizzja ddeċidiet li sistema legali ta' responsabilità ġenerali tikkontribbwixxi biex tiġi żgurata l-protezzjoni tal-ħaddiema u għalhekk hija raġuni dominanti fl-interess ġenerali; jitlob lil dawk l-Istati Membri li għad m'għandhom l-ebda leġiżlazzjoni nazzjonali ta' dan it-tip biex jagħlqu dan in-nuqqas bla dewmien; jitlob lill-Kummissjoni biex tirregola r-responsabilità konġunta u in solidum għal intrapriżi ġenerali jew prinċipali, sabiex jiġu miġġielda l-abbużi fil-każ ta' ħaddiema transkonfinali taħt sistema ta' sottokuntratt jew xogħol esternalizzat u biex jistabbilixxu suq intern trasparenti u kompetittiv għall-kumpaniji kollha;

Garanzija ta' sorveljanza effettiva

Jinnota li skond il-każistika eżistenti, l-awtoritajiet nazzjonali jistgħu jieħdu l-miżuri xierqa biex jiżguraw li tiġi moniterjata l-konformità mar-rekwiżiti minimi ta' l-Artikolu 3 tad-Direttiva dwar l-Istazzjonar ta' Ħaddiema; jappoġġa l-konklużjoni tal-Kummissjoni skond liema l-Istat Membru ospitanti għandu jkun jista' jirrikjedi dikjarazzjoni minn qabel mill-fornitur tas-servizz sabiex ikun jista' jivverifika l-konformità mal-kundizzjonijiet ta' impjieg;

Iqis li azzjoni konġunta biex tiġi sorveljata l-konformità mar-regoli għandha vantaġġi amministrattivi sinifikanti fuq kuntratti bilaterali bejn Stati Membri; jitlob għalhekk lill-Kummissjoni biex tikkoordina l-azzjoni mill-Istati Membri biex tiġi sorveljata l-konformità mad-direttiva mill-intrapriżi tal-pajjiż ospitanti;

Jinnota li miżuri skond l-Artikolu 5 tad-Direttiva dwar l-Istazzjonar ta' Ħaddiema huma effettivi biss jekk ikunu jistgħu jiġu infurzati l-pieni; jinnota li, sabiex dan ikun jista' jseħħ, irid ikun possibbli li multi jiġu notifikati lil rappreżentant awtorizzat ta' l-intrapriża rikonoxxut bħala tali skond il-liġi nazzjonali, peress li, bi qbil mal-prinċipju ta' rikonoxximent reċiproku ta' pieni, il-proċeduri għall-ġbir tal-multi jistgħu jiġu segwiti biss jekk tkun inbdiet prosekuzzjoni kif xieraq fil-pajjiż ospitanti;

Jinnota l-kumment tal-Kummissjoni dwar l-ineffettività ta' l-uffiċċji ta' koordinazzjoni nazzjonali; jinnota wkoll li l-objettiv li jsiru operazzjonali l-uffiċċji ta' koordinazzjoni nazzjonali huwa waħda mill-iżjed prijoritajiet bażiċi tal-Kummissjoni u ta' l-Istati Membri u li l-funzjonar ta' l-uffiċċji ta' koordinazzjoni nazzjonali huwa responabilità maqsuma bejn il-Kummissjoni u l-Istati Membri;

Jappoġġa bis-saħħa t-talba tal-Kummissjoni biex l-Istati Membri jipprovdu lill-uffiċċji ta' koordinazzjoni u lill-awtoritajiet ta' spezzjoni bit-tagħmir u riżorsi meħtieġa sabiex ikunu jistgħu jwieġbu b'mod effettiv għal talbiet għal informazzjoni u koperazzjoni; jitlob lill-Istati Membri biex jistabilixxu koperazzjoni transkonfinali kif suppost bejn l-awtoritajiet ta' spezzjoni; jitlob attivament lill-Kummissjoni biex tappoġġa koperazzjoni mill-qrib bejn l-Istati Membri permezz tat-titjib ta' l-informazzjoni disponibbli fuq il-websajt tagħha u kuntatt obbligatorju għall-ħaddiema stazzjonati ma' l-imsieħba soċjali tal-pajjiż ospitanti u billi sussegwentement toħloq struttura Ewropea permanenti għall-koperazzjoni transkonfinali;

Jinnota li l-Kummissjoni, fi żmien 12-il xahar mill-adozzjoni tal-Linji Gwida hawn fuq imsemmija, se tadotta rapport li se jiddeskrivi s-sitwazzjoni fl-Istati Membri kollha fir-rigward ta' l-aspetti kollha msemmija fil-Linji Gwida, sabiex jiġi evalwat il-progress li jkun sar dwar dawn il-kwistjonijiet; jinsisti li dan ir-rapport għandu jkopri wkoll l-isforzi li jkunu saru biex jissolvew il-kwistjonijiet legali msemmija fir-rapport tas-servizzi tal-Kummissjoni dwar l-implimentazzjoni tad-Direttiva dwar l-Istazzjonar ta' Ħaddiema; jitlob li l-Parlament jiġi konsultat kif suppost dwar dan ir-rapport sabiex jiddeċiedi jekk hemmx bżonn reviżjoni tad-Direttiva;

Jitlob lill-Kummissjoni biex kull sentejn tippreżenta lill-Parlament u lill-Kunsill dejta konkreta dwar it-traspożizzjoni fil-livell nazzjonali tad-Direttiva dwar l-Istazzjonar ta' Ħaddiema, iffokata fuq każi ta' ksur tad-direttiva;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill, lill-Kummissjoni, lill-gvernijiet ta' l-Istati Membri u lill-Kumitati Ekonomiku u Soċjali Ewropew.

Id-Direttiva dwar l-Istazzjonar ta' Ħaddiema

96/71/KE. tistipula l-istandards minimi għas-sikurezza industrijali u l-kundizzjonijiet tax-xogħol (Artikolu 3) għal diversi tipi ta' impjegati (Artikolu 1) li jiġu temporanjament stazzjonati fi Stat Membru ieħor (il-pajjiż ospitanti) fil-kuntest tal-forniment ta' servizzi.

Stazzjonament ta' dan it-tip ma jaffettwax il-kuntratt ta' impjieg li l-impjegati jkunu konkludew fil-pajjiż ta' oriġini tagħhom, li jrid ikopri l-perjodu sħiħ ta' l-istazzjonament.

Il-prinċipji tad-Direttiva jagħmluha aktar faċli għall-intrapriżi biex jipprovdu servizzi fis-suq intern ħieles fuq bażi mhux diskriminatorja, peress li l-istandards minimi meħtieġa jridu jikkorrispondu ma' dawk li japplikaw ukoll għall-intrapriżi stabbiliti fil-pajjiż ospitanti.

Skond id-Direttiva, l-impjegati stazzjonati għandhom id-dritt għall-istess trattament bħall-ħaddiema fil-pajjiż ospitanti fir-rigward ta' l-istandards minimi stabbiliti fl-Artikolu 3 tad-Direttiva.

Id-Direttiva dwar l-Istazzjonar ta' Ħaddiema tkopri s-setturi kollha u diversi tipi ta' stazzjonament.

L-ekwipaġġi ta' vapuri u l-flotta merkantili huma eżentati.

Skond l-Artikolu 3, l-istandards minimi għas-sikurezza industrijali u l-kundizzjonijiet ta' impjieg huma determinati mid-dispożizzjonijiet legali jew il-ftehim kollettiv tal-pajjiż ospitanti.

Il-pajjiż ospitanti jerfa' wkoll ir-responsabilità sħiħa biex jiġi żgurat li l-protezzjoni tal-ħaddiema qed tiġi garantita u li d-drittijiet tagħhom qed jiġu rispettati.

Hemm bżonn li jittieħdu miżuri (Artikolu 5) biex jiġi impedit li l-istandards minimi jiġu evitati, fatt li jwassal għal dumping soċjali u kompetizzjoni inġusta.

Minħabba n-nuqqasijiet sinifikanti tar-rapport tal-Kummissjoni dwar l-implimentazzjoni tad-Direttiva dwar l-Istazzjonar ta' Ħaddiema fl-Istati Membri, u n-nuqqas ta' kwalunkwe osservazzjoni sustanzjali

COM(2003)0458 . , il-Parlament Ewropew talab lill-Kummissjoni biex toħroġ tieni rapport sa l-aħħar ta' l-2004.

Minkejja t-talbiet kollha sussegwenti tal-Parlament, dak ir-rapport

COM(2006)0439 /2. ma ġiex preżentat sa April 2006.

Fl-istess ħin il-Kummissjoni ddeċidiet, fl-Artikoli 24 u 25 tad-Direttiva dwar is-Servizzi

COM(2004)0002 . , biex tqiegħed restrizzjonijiet fuq il-miżuri nazzjonali li jistgħu jiġu imposti fuq il-fornitur tas-servizz fir-rigward ta' l-implimentazzjoni tad-Direttiva dwar l-Istazzjonar ta' Ħaddiema.

Dawn jinkludu r-rekwiżit li wieħed ikun reġistrat, li wieħed ikollu rappreżentant legali fil-pajjiż ospitanti, u li jinżammu dokumenti dwar l-impjieg fit-territorju tiegħu, u, fil-każ ta' ċittadini ta' pajjiżi terzi, biex jiġi rikjest permess ta' residenza.

Il-Parlament Ewropew jikkunsidra li dan iċċaħħad lill-pajjiż ospitanti minn għodda fundamentali li għandu bżonn biex jimmoniterja l-konformità ma' l-istandards minimi stipulati fl-Artikolu 3.

Għal din ir-raġuni, il-Parlament ħassar l-Artikoli 24 u 25 tad-Direttiva dwar is-Servizzi.

Fl-abbozz emendat tagħha tad-Direttiva dwar is-Servizzi

COM(2006)0160 . , il-Kummissjoni reaġixxiet għal dan it-tħassir billi produċiet dokument ta' gwida

COM(2006)0159 . li jinkorpora s-sustanza ta' l-Artikoli 24 u 25 u jipprova jillimita l-istrumenti ta' superviżjoni tal-qalba ta' l-Istati Membri għal livell inqas minn dak leġiżlattiv.

Ir-rapport, li kien mitlub

COM(2006)0439 /2. , jittratta wkoll, għalkemm superfiċjalment biss, it-talbiet tal-Parlament għal eżami tan-nuqqasijiet sinifikanti fl-implimentazzjoni u l-moniterjar tad-Direttiva dwar l-Istazzjonar ta' Ħaddiema, għalkemm jerġa' jdaħħal l-elementi ċentrali tal-gwida għar-restrizzjoni ta' l-istrumenti għall-moniterjar.

OPINJONI tal- Kumitat għas-Suq Intern u l-Ħarsien tal-Konsumatur

għall-Kumitat għall-Impjiegi u l-Affarijiet Soċjali

dwar l-applikazzjoni tad-Direttiva 96/71/KE dwar l-istazzjonar ta' ħaddiema

Rapporteur għal opinjoni: Małgorzata Handzlik

SUĠĠERIMENTI

Il-Kumitat għas-Suq Intern u l-Ħarsien tal-Konsumatur jitlob lill-Kumitat għall-Impjieġi u l-Affarijiet Soċjali, bħala l-kumitat responsabbli, sabiex jinkorpora s-suġġerimenti li ġejjin fil-mozzjoni tiegħu għal riżoluzzjoni:

A. billi d-Direttiva 96/71/KE għandha tiġi interpretata fid-dawl ta' l-Artikoli 49 u 50 tat-Trattat peress li l-istazzjonar ta' ħaddiema hu parti intrinsika mill-forniment ħieles ta' servizzi, madankollu mingħajr ma jintesa' l-objettiv li jiġu salvagwardjati d-drittijiet tax-xogħol tal-ħaddiema stazzjonati,

B. billi l-każistika stabbilita sew tal-Qorti tal-Ġustizzja Ewropew tindika li l-libertà li jiġu forniti servizzi tista' tiġi ristretta biex jitħarsu l-ħaddiema skond il-kundizzjoni doppja li l-ħaddiema ma jgawdux minn livell essenzjalment simili ta' protezzjoni skond il-liġi ta' l-Istat Membru fejn min jimpjegahom hu stabbilit u li l-applikazzjoni ta' dawn ir-regoli hi proporzjonata ma' l-objettiv ta' interess pubbliku segwit; billi d-Direttiva 96/71/KE tistipula l-kundizzjonijiet ta' impjieg tal-qalba li jridu jiġu applikati għall-ħaddiema stazzjonati,

Jenfasizza li d-diffikultajiet li nqalgħu fl-implimentazzjoni tad-Direttiva 96/71/KE huma kawża minn naħa tal-fatt li mhux l-Istati Membri kollha trasponewha, u għalhekk jistieden lill-Kummissjoni biex iżżomm lill-Parlament Ewropew aġġornat dwar il-progress ulterjuri ta' proċedimenti ta' ksur, u min-naħa l-oħra tad-diffikultajiet ta' implimentazzjoni tagħha li nqalgħu minħabba d-differenzi fl-interpretazzjoni ta' ċertu kunċetti fundamentali ('ħaddiem', 'paga minima', u 'sottokuntratti'), id-diffikultà – kemm għall-ħaddiema kif ukoll għall-SMEs – li wieħed jikseb informazzjoni u d-diffikultà biex tiġi moniterjata l-konformità mad-Direttiva;

Jilqa' bi pjaċir l-adozzjoni riċenti tal-Linji Gwida tal-Kummissjoni għall-Istati Membri dwar l-istazzjonar ta' ħaddiema fil-kuntest tal-forniment ta' servizzi rigward ċertu proċeduri amministrattivi sproporzjonati li jistgħu – bla ħsara għall-ksib ta' l-obbjettivi tad-Direttiva – ifixklu l-moviment ħieles ta' servizzi implimentati fid-dawl tal-każistika stabbilita sew tal-Qorti tal-Ġustizzja Ewropea, imma jiddispjaċih li dawn il-Linji Gwida jibqgħu ma jipprovdux soluzzjonijiet adegwati għal ħafna mill-problemi li jiltaqgħu magħhom l-Istati Membri, kumpaniji u ħaddiema fir-rigward ta' implimentazzjoni insuffiċjenti tad-Direttiva fl-Istati Membri u jonqoshom impenji ċari fir-rigward ta' l-isforzi ulterjuri min-naħa tal-Kummissjoni biex jiġu indirizzati l-ostakli għall-moviment ħieles ta' servizzi u ħaddiema;

Jenfasizza li mhux biżżejjed li sempliċiment tinħareġ komunikazzjoni u jistieden lill-Kummissjoni sabiex tagħmel użu mill-prerogattiva tagħha li għaliha hemm dispożizzjoni fit-Trattat biex tiżgura l-konformità min-naħa ta' l-Istati Membri mal-liġi Komunitarja fir-rigward ta' l-istazzjonar ta' ħaddiema fil-kuntest tal-forniment ta' servizzi;

Sa fejn hemm bżonn, jistieden lill-Istati Membri biex itejbu l-koperazzjoni tagħhom għall-iskop ta' implimentazzjoni tad-Direttiva 96/71/KE u biex jissimplifikaw il-proċeduri u l-formalitajiet involuti;

Iqis li huwa ta' importanza imperattiva li l-Istati Membri jistabbilixxu sistema effiċjenti ta' koperazzjoni; għalhekk jitlob lill-Istati Membri biex jiżguraw li l-uffiċċji ta' koordinazzjoni jiġu mgħammra aħjar fir-rigward ta' finanzi u persunal, li l-informazzjoni tkun aċċessibbli b'mod aktar sempliċi u trasparenti u li jitnaqqas x-xkiel lingwistiku; jappoġġa lill-Kummissjoni fit-tendenza tagħha li tikkontribwixxi għat-titjib tal-koperazzjoni Ewropea, peress li skambju aħjar ta' informazzjoni bejn l-uffiċċji ta' koordinazzjoni jista' finalment iwassal għal protezzjoni aħjar ta' l-impjegati stazzjonati;

Jikkonsidra wkoll li hu ta' importanza imperattiva għall-Istati Membri li jfasslu sistema effiċjenti ta' koperazzjoni li trid tieħu post ir-rekwiżiti amministrattivi sproporzjonati kollha, peress li l-iskadenza għall-implimentazzjoni tad-Direttiva 96/71/KE fl-Istati Membri skadiet fis-16 ta' Diċembru 1999;

Jenfasizza li direttiva futura dwar is-servizzi fis-suq intern mhux se tirregola l-koperazzjoni amministrattiva li tikkonċerna l-istazzjonar ta' ħaddiema, imma li d-Direttiva 96/71/KE, iċċarata mil-Linji Gwida tal-Kummissjoni hawn fuq imsemmija, timponi obbligi legali sabiex tkun żgurata koperazzjoni effettiva bejn l-amministrazzjonijiet ta' l-Istati Membri;

Jenfasizza li l-Istati Membri għandhom iżidu l-isforzi biex tittejjeb l-informazzjoni dwar termini u kundizzjonijiet ta' impjieg li jridu jiġu applikati mill-fornituri ta' servizzi u jiżguraw li fornituri ta' servizzi u ħaddiema barranin ikollhom aċċess għall-informazzjoni;

Jistieden lill-Istati Membri biex, bla dewmien, jeliminaw l-ostakli amministrattivi għall-istazzjonar ta' ħaddiema għall-forniment ta' servizzi fir-rigward ta' l-obbligu li tinkiseb awtorizzazzjoni, li issir dikkjarazzjoni, li wieħed jkollu rappreżentant stabbilit fit-territorju tagħhom u li jżommu u jikkonservaw dokumenti ta' impjieg fit-territorju tagħhom, peress li dawn l-obbligi ma jirrispettawx il-prinċipji ta' non-diskriminazzjoni, neċessità u proporzjonalità;

Hu tal-fehma soda li l-Kummissjoni għandha tkompli ssegwi u għandha, bla dewmien, tiftaħ proċeduri ta' ksur kontra dawk l-Istati Membri li ma jonqsu milli jikkonformaw mat-Trattat u mad-Direttiva 96/71/KE, b'mod partikulari fir-rigward ta' ostakli amministrattivi għall-istazzjonar ta' ħaddiema u ta' l-infurzar u l-konformità mad-Direttiva;

Jistieden lill-Kummissjoni biex issegwi approċċ li jkun iffukat fuq koperazzjoni msaħħa u titjib ta' l-implimentazzjoni tad-Direttiva, kif ukoll żieda fit-trasparenza, fis-simplifikazzjoni u fit-tħaffif tal-proċeduri amministrattivi marbuta magħha għall-kumpaniji li jistazzjonaw ħaddiema, u jitlob lill-Kummissjoni biex, sa tmiem l-2007, b'konsultazzjoni ma'l-imsieħba soċjali Ewropej, tressaq rapport lill-Parlament u lill-Kunsill dwar l-evalwazzjoni tagħha tal-progress li jkun sar mill-Istati Membri fl-implimentazzjoni u l-infurzar tad-Direttiva u fis-simplifikazzjoni tal-proċeduri amministrattivi fl-oqsma identifikati fil-Linji Gwida, kif ukoll proċeduri ta' ksur li jkunu nfetħu kontra Stati Membri, sabiex jiġi evalwat jekk hemmx bżonn azzjonijiet jew miżuri leġiżlattivi oħra.

PROĊEDURA

L-applikazzjoni tad-Direttiva 96/71/KE dwar l-istazzjonar ta' ħaddiema

Kumitat responsabbli

Kumitat(i) mitlub(a) jagħti/u opinjoni Data tat-tħabbir fis-seduta plenarja

Koperazzjoni aktar mill-qrib - data tat-tħabbir fis-seduta plenarja

Rapporteur għal opinjoni Data tal-ħatra

Rapporteur għal opinjoni preċedenti

Eżami fil-kumitat

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178(2)) preżenti għall-votazzjoni finali

Membri oħra (Art.

Kummenti (informazzjoni disponibbli b'lingwa waħda biss)

PROĊEDURA

L-applikazzjoni tad-Direttiva 96/7/KE dwar l-istazzjonar ta' ħaddiema

Numru tal-proċedura

Kumitat responsabbli Data tat-tħabbir fis-seduta plenarja

Opinjoni(jiet) mhux mogħtija Data tad-deċiżjoni

Koperazzjoni aktar mill-qrib Data tat-tħabbir fis-seduta plenarja

Rapporteur(s) Data tal-ħatra

Rapporteur(s) preċedenti

Eżami fil-kumitat

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali


dwar il-proposta għal regolament tal-Parlament Ewropew u tal-Kunsill dwar l-aċċess għas-Sistema ta' Informazzjoni Schengen tat-Tieni Ġenerazzjoni (SIS II) mis-servizzi fl-Istati Membri responsabbli għall-ħruġ ta' ċertifikati ta' reġistrazzjoni tal-vetturi

Kumitat għal-Libertajiet Ċivili, il-Ġustizzja u l-Intern

Tifsira tas-simboli użati

* Proċedura ta' konsultazzjoni maġġoranza tal-voti mitfugħa

**I Proċedura ta' koperazzjoni (l-ewwel qari) maġġoranza tal-voti mitfugħa

**II Proċedura ta' koperazzjoni (it-tieni qari) maġġoranza tal-voti mitfugħa, sabiex tiġi approvata l-pożizzjoni komuni maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

*** Proċedura ta' kunsens maġġoranza tal-Membri kollha tal-Parlament, apparti fil-każi msemmija fl-Artikoli 105, 107, 161 u 300 tat-Trattat KE u fl-Artikolu 7 tat-Trattat UE

***I Proċedura ta' kodeċiżjoni (l-ewwel qari) maġġoranza tal-voti mitfugħa

***II Proċedura ta' kodeċiżjoni (it-tieni qari) maġġoranza tal-voti mitfugħa, sabiex tiġi approvata l-pożizzjoni komunimaġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

***III Proċedura ta' kodeċiżjoni (it-tielet qari) maġġoranza tal-voti mitfugħa, sabiex jiġi approvat it-test konġunt

(It-tip ta' proċedura jiddependi mill-bażi legali proposta mill-Kummissjoni.)

Emendi għal test leġiżlattiv

Fl-emendi li jsiru mill-Parlament, it-test emendat huwa indikat b' tipa qawwija u korsiva.

Test korsiv normali huwa indikazzjoni għas-servizzi tekniċi li turi partijiet tat-test leġiżlattiv li għalihom qed tkun proposta korrezzjoni bl-iskop li tgħin fil-preparazzjoni tat-test finali (pereżempju, żbalji ovvji jew nuqqasijiet f'verżjoni lingwistika minnhom).

Il-korrezzjonijiet proposti huma suġġetti għall-qbil tas-servizzi tekniċi involuti.

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW…………….5

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW

(Proċedura ta' Kodeċiżjoni: l-ewwel qari)

Il-Parlament Ewropew,

– wara li kkunsidra l-proposta tal-Kummissjoni lill-Parlament Ewropew u lill-Kunsill ( COM(2005)0237 )

Għadha mhix ippubblikata fil-ĠU. ,

– wara li kkunsidra l-Artikolu 251(2) u l-Artikolu 71 tat-Trattat KE, skond liema Artikoli l-Kummissjoni ppreżentat il-proposta lill-Parlament ( C6‐0175/2005 ),

– wara li kkunsidra l-Artikolu 51 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Libertajiet Ċivili, il-Ġustizzja u l-Intern ( A6‐0354/2006 ),

Japprova l-proposta tal-Kummissjoni kif emendata;

Jitlob lill-Kummissjoni biex terġa' tirreferi l-kwistjoni lill-Parlament jekk ikollha l-ħsieb li temenda l-proposta b'mod sustanzjali jew li tibdilha b'test ġdid;

Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni.

Proposta għal

REGOLAMENT TAL-PARLAMENT EWROPEW U TAL-KUNSILL

IL-PARLAMENT EWROPEW U L-KUNSILL TA' L-UNJONI EWROPEA,

Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 71 tiegħu,

Wara li kkunsidraw il-proposta mill-Kummissjoni

ĠU C,, p. . ,

Wara li kkunsidraw l-opinjoni tal-Kumitat Ewropew Ekonomiku u Soċjali

ĠU C,, p. . ,

Wara li kkunsidraw l-opinjoni tal-Kumitat tar-Reġjuni

ĠU C,, p. . ,

Filwaqt li jaġixxu f'konformità mal-proċedura stipulata fl-Artikolu 251 tat-Trattat

ĠU C,, p. . ,

(1) L-Artikolu 9 tad-Direttiva tal-Kunsill 1999/37/KE tad-29 ta' April 1999 dwar id-dokumenti ta' reġistrazzjoni għall-vetturi

ĠU L 138, 1.6.1999, p.

Direttiva kif l-aħħar emendata bid-Direttiva tal-Kummissjoni 2003/127/KE (ĠU L 10, 16.1.2004, p.29). jipprovdi li l-Istati Membri għandhom jgħinu lil xulxin fl-implimentazzjoni ta' dik id-Direttiva u jistgħu jiskambjaw informazzjoni fuq livell bilaterali jew multilaterali, b'mod partikolari, sabiex jivverifikaw, qabel kwalunkwe reġistrazzjoni ta' vettura, l-istat legali ta' din ta' l-aħħar, fl-Istat Membru li fih hi kienet irreġistrata qabel.

Din il-verifika tista' tinvolvi l-użu ta' netwerk elettroniku.

(2) Ir-Regolament XX/2006/KE tal-Parlament Ewropew u tal-Kunsill

ĠU L … u d-Deċiżjoni tal-Kunsill 2006/XX/ĠAI

ĠU L … dwar l-istabbiliment, l-operat u l-użu tas-Sistema ta' Informazzjoni Schengen tat-tieni ġenerazzjoni (minn hawn 'il quddiem imsejħa l-"SIS II") jikkostitwixxu l-bażi leġislattiva għar-regolamentazzjoni ta' l-SIS II, li tifforma database kondiviża bejn l-Istati Membri li fiha, inter alia, data dwar vetturi bil-mutur b'kapaċità ċilindrika ta' aktar minn 50 cc (…) , data dwar trejlers b'piż mingħajr tagħbija li jeċċedi 750 kg u karavans (…) u data dwar ċertifikati ta' reġistrazzjoni ta' vetturi u pjanċi tan-numru ta' vetturi li ġew misruqa, miżapproprjati, mitlufa jew invalidati.

(3) Ir-Regolament XX/2006/KE u d-Deċiżjoni 2006/XX/ĠAI ħadu post l-Artikoli 92 sa 119 tal-Konvenzjoni tad-19 ta' Ġunju 1990 li timplimenta l-Ftehim ta' Schengen ta' l-14 ta' Ġunju 1985 bejn il-gvernijiet ta' l-Istati ta' l-unjoni ekonomika ta' l-Istati tal-Benelux, ir-Repubblika Federali tal-Ġermanja u r-Repubblika Franċiża dwar l-abolizzjoni gradwali ta' l-ispezzjonijiet fil-fruntieri komuni tagħhom

ĠU L 239, 22.9.2000, p.

Konvenzjoni kif l-aħħar emendata bir-Regolament (KE) Nru 871/2004 (ĠU L 162, 30.4.2004, p.

29) u d-Deċiżjoni 2005/211/ĠAI (ĠU L 68, 15.3.2005, p.

44). (minn hawn 'il quddiem imsejħa "il-Konvenzjoni ta' Schengen") bl-eċċezzjoni ta' l-Artikolu 102a tagħha.

Dak l-Artikolu jikkonċerna l-aċċess għas-Sistema ta' Informazzjoni Schengen mill-awtoritajiet u s-servizzi fl-Istati Membri responsabbli għall-ħruġ ta' ċertifikati ta' reġistrazzjoni tal-vetturi.

(4) Issa huwa neċessarju li jiġi adottat it-tielet strument, ibbażat fuq it-Titolu V tat-Trattat tal-KE li jikkumplimenta r-Regolament XX/2006/KE u d-Deċiżjoni 2006/XX/ĠAI sabiex jiġi permess l-aċċess għas-SIS II mis-servizzi fl-Istati Membri responsabbli għall-ħruġ ta' ċertifikati ta' reġistrazzjoni tal-vetturi, u biex jieħu post l-Artikolu 102a tal-Konvenzjoni ta' Schengen.

(5) L-allarmi dwar oġġetti inklużi vetturi bil-mutur huma mdaħħla fis-SIS II għall-iskopijiet ta' qbid jew użu bħala evidenza fi proċedimenti kriminali, skond id-Deċiżjoni 2006/XX/ĠAI.

(6) Skond id-Deċiżjoni 2006/XX/ĠAI, l-aċċess għall-allarmi dwar oġġetti mdaħħla fis-SIS II huwa esklussivament riżervat għall-awtoritajiet responsabbli għall-pulizija, għall-awtoritajiet tal-fruntieri u tad-dwana, kif ukoll awtoritajiet ġudizzjarji u l-Europol.

(7) Is-servizzi governattivi jew mhux governattivi li huma identifikati b'mod ċar għal dan l-għan u responsabbli fl-Istati Membri għall-ħruġ ta' ċertifikati ta' reġistrazzjoni tal-vetturi għandu jkollhom aċċess għad- data ikluża fis-SIS II dwar vetturi bil-mutur b'kapaċità ċilindrika li teċċedi 50cc, trejlers b'piż mingħajr tagħbija li jeċċedi 750 kg, (…) karavans u ċertifikati ta' reġistrazzjoni ta' vetturi u pjanċi tan-numri tal-vetturi li jkunu ġew misruqa, miżapproprjati, mitlufa jew invalidati sabiex ikunu jistgħu jivverifikaw jekk il-vetturi preżentati lilhom għar-reġistrazzjoni ġewx misruqa, miżpproprjati jew mitlufa.

(8) Għal dak il-għan huwa neċessarju li dawk is-servizzi jingħataw aċċess għal dik id- data , u li jitħallew jużaw id- data għal skopijiet amministrattivi tal-ħruġ xieraq ta' ċertifikati tar- reġistrazzjoni tal-vetturi.

(9) Safejn is-servizzi fl-Istati Membri responsabbli għall-ħruġ ta' ċertifikati ta' reġistrazzjoni tal-vetturi jkunu korpi mhux governattivi, tali aċċess għandu jingħata b'mod indirett, jiġifieri permezz ta' intermedjarju ta' awtorità li jingħata aċċess skond id-Deċiżjoni 2006/XX/ĠAI, li jkun responsabbbli li jassigura l-konformità mar-regoli tas-sigurtà u l-kunfidenzjalità ta' l-Istati Membri kif imsemmi fl-Artikolu 10 ta' din id-Deċiżjoni.

(10) Id-Deċiżjoni 2006/XX/ĠAI, b'mod partikolari l-Artikolu 36 tagħha , tiddefinixxi l-azzjoni li għandha tittieħed jekk aċċess għas-SIS II iwassal għas-sejbien ta' allarm dwar oġġett imdaħħal fis-Sistema.

(11) Id-Direttiva 95/46/KE tal-Parlament Ewropew u tal-Kunsill ta' l-24 ta' Ottubru 1995 dwar il-protezzjoni ta' individwi fir-rigward ta' l-ipproċessar ta' data personali u l-moviment ħieles ta' dik id- data

ĠU L 281, 23.11.1995, p.

31; Direttiva kif emendata bir-Regolament (KE) Nru 1882/2003 (ĠU L 284, 31.10.2003, p.1). tapplika għall-ipproċessar ta' data personali mis-servizzi fl-Istati Membri responsabbli għall-ħruġ ta' ċertifikati tar-reġistrazzjoni tal-vetturi.

Id-dispożizzjonijiet speċifiċi dwar il-protezzjoni tad- data personali dwar is-sigurtà, il-kunfidenzjalità u ż-żamma ta' log fajls li jinsabu fid-Deċiżjoni 2006/XX/ĠAI jissupplimentaw jew jikkjarifikaw il-prinċipji stabbiliti f'dik id-Direttiva meta d- data personali tkun proċessata minn dawk is-servizzi fil-kuntest tas-SIS II.

(12) Minħabba li l-objettiv ta' l-azzjoni li għandha tittieħed, jiġifieri l-għoti ta' aċċess għas-SIS II lis-servizzi fl-Istati Membri responsabbli għall-ħruġ ta' ċertifikati tar-reġistrazzjoni, sabiex jiffaċilita l-ħidmiet tagħhom taħt id-Direttiva 1999/37/KE, ma jistax jintlaħaq b'mod suffiċjenti mill-Istati Membri u għalhekk jista', minħabba n-natura proprja tas-SIS bħala sistema ta' informazzjoni konġunta, jintlaħaq biss fuq livell Komunitarju, il-Komunità tista' tadotta miżuri, b'mod konformi mal-prinċipju tas-sussidjarjetà kif stabbilit fl-Artikolu 5 tat-Trattat.

Skond il-prinċipju ta' l-proporzjonalità, kif imniżżel f'dak l-Artikolu, dan ir-Regolament ma jmurx lil hinn minn dak li hu meħtieġ sabiex jintlaħaq dak l-objettiv.

(12A) Dan ir-Regolament jirrispetta d-drittijiet fundamentali u josserva l-prinċipji rikonoxxuti, b'mod partikolari mill-Karta tad-Drittijiet Fundamentali ta' l-Unjoni Ewropea.

(13) Fir-rigward ta' l-Islanda u n-Norveġja, dan ir-Regolament jikkostitwixxi żvilupp tad-dispożizzjonijiet ta' l- acquis ta' Schengen li jaqgħu taħt il-qasam msemmi fl-Artikolu 1, punt G tad-Deċiżjoni tal-Kunsill 1999/437/KE tas-17 ta' Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill ta' l-Unjoni Ewropea u r-Repubblika ta' l-Islanda u r-Renju tan-Norveġja dwar l-assoċjazzjoni ta' dawk iż-żewġ Stati fl-implimentazzjoni, l-applikazzjoni u l-iżvilupp ta' l- acquis ta' Schengen

ĠU L 176, 10.7.1999, p.

(14) Fir-rigward ta' l-Isvizzera, dan ir-Regolament jikkostitwixxi żvilupp tad-dispożizzjonijiet ta' l- acquis ta' Schengen fit-tifsira tal-Ftehim iffirmat bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera fl-implimentazzjoni, l-applikazzjoni u l-iżvilupp ta' l- acquis ta' Schengen, li jaqa' fil-parti msemmija fl-Artikolu 1, punt G tad-Deċiżjoni tal-Kunsill 1999/437/KE li jinqara flimkien ma' l-Artikolu 4 (1) tad-Deċiżjoni tal-Kunsill 2004/860/KE dwar l-iffirmar, f'isem il-Komunità Ewropea, u dwar l-applikazzjoni proviżorja ta' ċerti dispożizzjonjiet ta' dan il-Ftehim

ĠU L 370, 17.12.2004, p.78 u ma' l-Artikolu 4 (1) tad-Deċiżjoni tal-Kunsill 2004/849/KE dwar l-iffirmar, f'isem l-Unjoni Ewropea, u dwar l-applikazzjoni proviżorja ta' ċerti dispożizzjonijiet ta' dan il-Ftehim

ĠU L 368, 15.12.2004 p.

(15) Dan ir-Regolament jikkostitwixxi att li jibni fuq l- acquis ta' Schengen jew inkella li għandu x'jaqsam miegħu fis-sens ta' l-Artikolu 3 (2) ta' l-Att ta' l-Adeżjoni ta' l-2003,

ADOTTAW DAN ir-Regolament :

Minkejja l-Artikoli 35, 37 u 40 (1) tad-Deċiżjoni 2006/XX/ĠAI, is-servizzi fl-Istati Membri responsabbli għall-ħruġ ta' ċertifikati ta' reġistrazzjoni tal-vetturi kif imsemmija fid-Direttiva 1999/37/KE, għandu jkollhom aċċess għad- data li ġejja mdaħħla fis-SIS II skond l-Artikolu 35 ( 2) (a) (b) u (f) ta' dik id-Deċiżjoni għall-iskop waħdieni li jivverifikaw jekk il-vetturi ppreżentati lilhom għar-reġistrazzjoni ġewx misruqa, miżapproprjati jew mitlufa jew huma meħtieġa bħala provi fi proċedimenti kriminali :

2. (a) data dwar vetturi bil-mutur b'kapaċità ċilindrika li teċċedi 50cc (…) ;

(b) data dwar trejlers b'piż mingħajr tagħbija li jeċċedi 750 kg u karavans (…) ;

(ċ) data dwar ċertifikati ta' reġistrazzjoni tal-vetturi u pjanċi tan-numru ta' vettura li ġew misruqa, miżapproprjati, mitlufa jew invalidati.

Bla ħsara għall-paragrafu 2, il-liġi nazzjonali ta' kull Stat Membru għandha tirregola l-aċċess għal dik id- data minn dawk is-servizzi ta' dak l-Istat Membru.

Is-servizzi msemmija fil-paragrafu 1 li huma servizzi governattivi għandu jkollhom id-dritt għall-aċċess dirett għad- data mdaħħla fis-SIS II.

Servizzi msemmija fil-paragarfu 1 li mhumiex servizzi governattivi għandu jkollhom aċċess biss għad- data mdaħħla fis-SIS II permezz ta' intermedjarju ta' awtorità msemmija fl-Artikolu 37 ta' dik id-Deċiżjoni.

Dik l-awtorità għandu jkollha d-dritt ta' l-aċċess dirett u tgħaddih lis-servizz.

L-Istat Membru kkonċernat għandu jassigura li s-servizz u l-impjegati tiegħu jintalbu jirrispettaw kwalunkwe limitazzjoni fuq l-użu permissibli ta' data fdata lilhom mill-awtorità pubblika.

L-Artikolu 36 tad-Deċiżjoni 2006/XX/ĠAI m'għandux japplika għall-aċċess magħmul skond dan l-Artikolu.

Il-komunikazzjoni ma' l-awtoritajiet tal-pulizija u ġudizzjarji mis-servizzi msemmija fil-paragrafu 1 ta' kwalunkwe informazzjoni li ġiet magħrufa permezz ta' l-aċċess għas-SIS II u li tqajjem suspett ta' reat kriminali għandha tkun regolata mil-liġi nazzjonali.

Dan ir-Regolament jieħu post l-Artikolu 102a tal-Konvenzjoni li Timplimenta l-Ftehim ta' Schengen.

Dan ir-Regolament għandu jidħol fis-seħħ fl-għoxrin jum wara li jkun ġie ppubblikat fil- Ġurnal Uffiċjali ta' l-Unjoni Ewropea .

Dan għandu japplika mid-data stabbilita skond l-Artikolu 65 (1a) tad-Deċiżjoni 2006/XX/ĠAI.

Dan ir-Regolament jorbot fl-intier tiegħu u japplika direttament fl-Istati Membri kollha.

Magħmula fi Brussel,

Għall-Parlament Ewropew Għall-Kunsill

I. Daħla

Il-Parlament u l-Kunsill fl-2005 adottaw Regolament

Id-Direttiva 1160/2005/KEE tal-Parlament Ewropew u tal-Kunsill tas-6 ta' Lulju 2005 li temenda il-Konvenzjoni li timplimenta l-ftehima ta' Schengen ta' l-14 ta' Ġunju dwar l-abolizzjoni gradwali ta' verifiki fuq fruntieri komuni rigward l-aċċess għas-Sistema ta' Informazzjoni ta' Schengen mis-servizzi ta' l-Istati Membri risponsabbli biex joħorġu ċertifkati ta' reġistrazzjoni ta' karozzi. li jagħti aċċess għas-Sistema ta' Informazzjoni ta' Schengen lill-awtoritajiet għar-reġistrazzjoni tal-vetturi.

L-iskop ta' din il-modifika għall-Konvenzjoni li timplimenta l-Ftehima ta' Schengen kienet il-ġlieda kontra l-frodi u n-negozju illegali ta' vetturi misruqa.

L-aċċess għandu jippermetti lill-awtoritajiet li jirreġistraw karozzi biex jiċċekkjaw aħjar jekk vettura li titressaq għar-reġistrazzjoni tkunx misruqa, miżapproprijata jew intilfet.

Skond dan ir-regolament dawn ikollhom aċċess biss għal ċerti sezzjonijiet speċifiċi tal-SIS

Dejta ta' vetturi bil-mutur b'ċilindrata ta' aktar minn 50cc, dejta dwar trejlers u karavans li mingħajr tagħbija jiżnu 750kg u dejta dwar ċertifikazzjonijiet ta' reġistrazzjoni ta' vetturi u pjanċi bin-numri li nsterqu, li ġew miżapproprijati, intilfu jew huma invalidi. .

Fejn ir-reġistrazzjoni ta' vetturi ssir minn entità privata, din l-entità (b'differenza mill-entitajiet pubbliċi) tista' taċċessja s-sistema biss permezz ta' aċċess għall-SIS (aċċess indirett).

Il-proposta attwali

Il-proposta attwali għandha l-iskop li tagħti wkoll lill-awtoritajiet li jirreġistraw il-karozzi aċċess għat-tieni ġenerazzjoni tas-Sistema ta' Informazzjoni ta' Schengen (SIS II).

Filwaqt li SIS II hija sistema waħda ta' l-IT, hija nħolqot minn żewġ atti legali, wieħed ta' l-ewwel pilastru (proposta għal regolament COM(2005)236) u l-ieħor tat-tielet pilastru (proposta għal Deċiżjoni COM(2005)230).

Strument legali separat għall-awtoritajiet li jirreġistraw il-vetturi huwa meħtieġ għall-bażi legali (Artikolu 71 TEK; politika għat-trasport).

Il-konnessjoni legali bejn dawn it-testi tinsab fil-premessi 2 sa 5.

Din il-kwistjoni ma nqalgħetx fil-Konvenzjoni attwali għall-Implimentazzjoni ta' Schengen għaliex il-Konvenzjoni kienet għadha magħmula minn test wieħed, għalkemm kienet ibbażata fuq atti u bażi legali differenti.

Il-konsegwenzi legali (pereżempju, il-każ ta' persuna li tipprova tirreġistra karozza misruqa) huma rregolati f'testi differenti: L-att legali attwali jagħti l-possibiltà lill-awtorità li tirreġistra l-vetturi biex tiċċekkja jekk karozza li titressaq quddiemhom tkunx misruqa.

Jekk dan ikun il-każ, tiġi applikati l-liġi nazzjonali (pereżempju, għandhom jigu infurmati l-pulizija).

Dan huwa speċifikat fl-Artikolu 1(4): Il-komunikazzjoni lill-pulizija jew lill-awtoritajiet ġudizzjarji mis-servizzi li jirreferi għalihom l-ewwel paragrafu, ta' kwalunkwe informazzjoni li tinkixef mill-aċċess għal SIS II u li tqajjem suspetti ta' offiża kriminali għandha taqa' taħt il-liġi nazzjonali.

Meta l-pulizija permezz tal-liġi nazzjonali jsiru jafu bis-sitwazzjoni, l-Artikolu 36 tad-Deċiżjoni tat-tielet pilastru (ara premessa 10 ta' l-istrument legali attwali) ikun applikabbli (il-pulizija, permezz ta' l-awtorità Sirene tikkuntattja l-awtorità li tkun daħħlet il-karozza misruqa).

Il-pożizzjoni tar-Rapporteur

Ir-rapporteur jappoġġa l-propostà tal-Kummissjoni u jixtieq jirreferi għar-rapport tiegħu li wassal għall-adozzjoni tar-regolament ikkwotat hawn fuq għal eżami bir-reqqa dwar il-ġustifikazzjoni għal aċċess għall-awtoritajiet li jirreġistraw il-vetturi.

A5-0205/2004 L-emendi mressqin għandhom l-iskop ewlieni li jagħmlu kjarifiki u huma spjegati fil-ġustifikazzjonijiet rispettivi tagħhom.

Ir-rapporteur jikkonkludi billi jesprimi d-diżappunt tiegħu mal-Gvern ta' Franza: Franza de facto mblukkat għal bosta xhur id-dħul fis-seħħ effettiv tar-regolament 1160/05 għaliex il-preparamenti tekniċi tagħha kienu għadhom ma ġewx finalizzati meta mqabblin ma' dawk ta' l-Istati Membri l-oħra.

Minħabba f'hekk ġiet ittardjata l-adozzjoni ta' l-att legali li jiżgura li jiddaħħlu ċ-ċertifikati ta' reġistrazzjoni ta' vetturi u pjanċi tan-numri li jkunu ġew misruqa, miżappropjati, mitlufa jew invalidati fl-SIS.

Proposta għal Deċiżjoni tal-Kunsill li tiffissa d-data għall-applikazzjoni ta' ċerti dispożizzjonijiet tad-Deċiżjoni tal-Kunsill 2005/211/JHA ta' l-24 ta' Frar 2005 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, inkluża l-ġlieda kontra t-terroriżmu.

Dokumen tal-Kunsill 12576/05 Barra minn hekk, dejta li ma ddaħħlitx ma tistax tiġi assessjata lanqas.

Ir-rapporteur jixtieq ifakkar li matul it-tieni qari tal-proċedura leġiżlattiva li twassal għall-adozzjoni tar-regolament 1160/05 huwa kien irtira l-emenda tiegħu li kienet tiżgura li tidħol din id-dejta.

Dakinhar kien ġie żgurat li l-Kunsill kien se jadotta l-atti neċessarji.

Ir-rapporteur jixtieq jenfasizza li l-istituzzjonijiet jeħtieġ li jikkoperaw lealment u li l-Istati Membri huma obbligati li jikkoperaw lealment mal-Komunità.

PROĊEDURA

Data meta ġie kkonsultat il-PE

Kumitat responsabbli Data tat-tħabbir fis-seduta plenarja

Kumitat(i) mitlub(a) jagħti/u opinjoni Data tat-tħabbir fis-seduta plenarja

Opinjoni(jiet) mhux mogħtija Data tad-deċiżjoni

Koperazzjoni aktar mill-qrib

Rapporteur(s) Data tal-ħatra

Eżami fil-kumitat

Data ta' l-adozzjoni

Riżultat tal-votazzjoni finali

astensjonijiet:

Membri preżenti għall-votazzjoni finali

Sostituti preżenti għall-votazzjoni finali

Sostituti(i) (skond l-Artikolu 178(2) preżenti għall-votazzjoni finali

Kummenti (disponibbli b'lingwa waħda biss)